ສື່ສານໃນເຂດຕາເວັນອອກກາງ ລາຍງານເມື່ອວັນທີ 24 ສິງຫານີ້ວ່າ ໃນວັນດຽວກັນ ກອງກຳລັງຮັກສາຄວາມສະຫງົບຂອງອີຣັກ ໄດ້ເລີ່ມເປີດບັ້ນໂຈມຕີເປັນໄລຍະທີ 4 ໃນການຕາມລ່າຫາພວກແຕກທັບຂອງອົງການກໍ່ການຮ້າຍ ລັດອິດສະລາມ (IS) ຢູ່ໃນເຂດທະເລຊາຍ ທີ່ຂຶ້ນກັບແຂວງ ອານບາ (ພາກຕາເວັນຕົກປະເທດອີຣັກ).
ແຈ້ງການຈາກຫ້ອງການສື່ສານ ທີ່ຂຶ້ນກັບກອງບັນຊາການບັ້ນຮົບປະສົມ (JOC) ໃຫ້ຮູ້ວ່າຕາມການຊີ້ນຳຂອງນາຍົກລັດຖະມົນຕີອີຣັກ ອັບແດລ ອັບດູລ ມາດີ ຜູ້ທີ່ທັງເປັນຜູ້ບັນຊາການສູງສຸດ ຂອງກອງກຳລັງປະກອບອາວຸດອີຣັກ ນັ້ນ ບັນດາກອງກຳລັງຂອງລັດຖະບານອີຣັກ ກໍໄດ້ຜັນຂະຫຍາຍການໂຈມຕີທີ່ໃສ່ຊື່ວ່າ "Victory Will" ຕັ້ງແຕ່ເວລາຮຸ່ງເຊົ້າຂອງວັນທີ 24 ສິງຫາ ເພື່ອກວດລ້າງພວກມືປືນ IS ຢູ່ໃນເຂດທະເລຊາຍ ແລະ ເຂດອື່ນໆ ທີ່ຂຶ້ນກັບແຂວງອານບາ.
JOC ໃຫ້ຮູ້ຕື່ມວ່າ ກອງກຳລັງປະສົມ ປະກອບມີກອງທັບ ຕຳຫຼວດ ແລະ ບັນດາກົມກອງເຄິ່ງການທະຫານ ໄດ້ປະສານສົມທົບກັນໃນການຜັນຂະຫຍາຍບັ້ນຮົບດັ່ງກ່າວ ດ້ວຍການໜູນຊ່ວຍຂອງກອງກຳລັງທະຫານອາກາດອີຣັກ ແລະ ບັນດາເຮືອບິນຂອງກອງກຳລັງປະສົມສາກົນຕ້ານ IS ອັນມີ ສ ອາເມຣິກາເປັນແກນນຳ.
ກ່ອນໜ້ານັ້ນ ເມື່ອຕົ້ນເດືອນສິງຫາທີ່ຜ່ານມາ ກອງກຳລັງຂອງອີຣັກ ກໍໄດ້ຜັນຂະຫຍາຍການໂຈມຕີໄລຍະທີ 3 ເພື່ອຕາມລ່າມີປືນ IS ຢູ່ທາງພາກເໜືອ ແລະ ພາກຕາເວັນອອກຂອງອີຣັກ.